
α-Hidroxi-alkilfoszfonátok szintézise, rezolválása és reakciói

Kulcsszavak: környezetbarát, foszforvegyületek, oldószermentes, bioaktivitás, mikrohullám
Az α-hidroxifoszfonátok jelentős biológia aktivitással és széleskörű felhasználási lehetőséggel rendelkezhetnek. Mivel enzim inhibítorok, antibiotikus, vírus- gomba- és rákellenes hatásuk lehet. [1,2]

A reakciók megvalósítása során hangsúlyt fektettem a zöld kémia alapelveinek betartására, és a fenntarthatóságra. Törekedtem atomhatékony reakciók alkalmazására, amilyen például a Pudovik-reakció is. Mikrohullámú (MW) technikát is használtam a szintézisek során, amely nem igényel oldószert. Egy másik vonzó lehetőség a szilárd fázison történő szintézis volt.

Kutatómunkám során α-hidroxi-alkilfoszfonátok és α-hidroxi-alkilfoszfin-oxidok előállítását valósítottam meg acetaldehidből és acetonból kiindulva különböző >P(O)H-reagensekkel, Pudovik-reakcióban. A racemátok esetében 3 esetben végeztem el a diasztereomer sóképzéses rezolválást. A szintéziseknél alkalmaztam folyadékfázisú eljárást, Al2O3/KF szilárd fázisú szintézist és Na2CO3 katalizált MW technikát is. Továbbá O-acilezési reakciókat is végzetem, illetve egy metánszulfoniloxi-származékot is állítottam elő, amelyből biszfoszfonátot képeztem.
 
A szintetizált α-hidroxifoszfonátokat egy részét citotoxicitás vizsgálatnak vetettünk alá, PANC-1 (hasnyálmirigy adenokarcinóma) és U266 (mielóma multiplex) sejtvonalakon. Ezeket vizsgálatokat együttműködő partnereink végezték. A bioaktivitás vizsgálatok alapján a vegyületek a rákos sejteket kis százalékban pusztították el, így kismértékű citotoxicitást mutattak.

